b"\n_START_ARTICLE_\nGoco sala\n_START_SECTION_\nPavadinimo kilm\xc4\x97\n_START_PARAGRAPH_\nGocas \xe2\x88\x92 tai sen\xc5\xb3 salos pavadinim\xc5\xb3, toki\xc5\xb3 kaip Gaulos, vedinys.\n_START_SECTION_\nGeografija\n_START_PARAGRAPH_\nNominali Goco sostin\xc4\x97 \xe2\x88\x92 Viktorijos miestas._NEWLINE_Goco salos plotas yra 67 kvadratiniai kilometrai, o jos dydis pana\xc5\xa1us \xc4\xaf Panev\xc4\x97\xc5\xbeio miesto dyd\xc4\xaf. Goco sala yra vos u\xc5\xbe \xc5\xa1e\xc5\xa1i\xc5\xb3 kilometr\xc5\xb3 nuo Maltos Cirkewwa uosto. Salos ilgis yra 14 kilometr\xc5\xb3, o plotis 7 kilometrai._NEWLINE_Palyginus su Maltos sala, Goco sala yra ma\xc5\xbeiau urbanizuota bei kur kas \xc5\xbealesn\xc4\x97. Saloje plyti erdv\xc5\xabs laukai, didel\xc4\x97 dalis pakrant\xc4\x97s dar n\xc4\x97ra apgyvendinta. Ypatinga Goco salos savyb\xc4\x97 yra kalvos\xc2\xa0\xe2\x80\x93 net oficialiame Goco herbe pavaizduotos trys kalvos. \xc5\xa0ios trys kalvos yra matomos i\xc5\xa1 vis\xc5\xb3 pusi\xc5\xb3, o did\xc5\xbeiausia j\xc5\xb3 yra 190 metr\xc5\xb3 Ta' Dbieg kalva, netoliese San Lavrenco miestelio._NEWLINE_Kaip ir Maltos saloje, \xc4\x8dia vyrauja upl\xc4\x97tos kalkakmenio pakrant\xc4\x97s bei sm\xc4\x97l\xc4\x97tos \xc4\xaflankos. Vakarin\xc4\x97je salos pakrant\xc4\x97je galima pasigro\xc5\xbe\xc4\x97ti sta\xc4\x8diomis kalkakmenio uolomis, tuo tarpu rytin\xc4\x97 dalis n\xc4\x97ra stati ir joje galima d\xc5\xbeiaugtis sm\xc4\x97l\xc4\x97tais papl\xc5\xabdimiais. Populiariausi i\xc5\xa1 j\xc5\xb3 San Blas ir Ramla.\n_START_SECTION_\nIstorija\n_START_PARAGRAPH_\nPirmieji gyventojai pasirod\xc4\x97 5 t\xc5\xabkstantmetyje pr. m. e., tikriausiai i\xc5\xa1 Sicilijos._NEWLINE_1551\xc2\xa0m. liep\xc4\x85 \xc4\xaf Goc\xc4\x85 \xc4\xafsiver\xc5\xbe\xc4\x97 ir j\xc4\xaf nuniokojo osmanai. Jie paverg\xc4\x97 visus 5 000 vietini\xc5\xb3 gyventoj\xc5\xb3 ir i\xc5\xa1plukd\xc4\x97 juos \xc4\xaf Libij\xc4\x85._NEWLINE_Goco istorija visada tapatinama su Maltos istorija, nes j\xc4\xaf visada valdydavo Malta, i\xc5\xa1skyrus trump\xc4\x85 laikotarp\xc4\xaf nuo 1798\xc2\xa0m. spalio 28 d. iki 1800\xc2\xa0m. rugs\xc4\x97jo 5 d., kai Napoleonas u\xc5\xbekariavo Malt\xc4\x85 ir suteik\xc4\x97 Gocui autonomijos teises.\n_START_SECTION_\nGoco herbas\n_START_PARAGRAPH_\nOficialus Goco herbas yra horizontaliai padalintas laukas: vir\xc5\xa1utiniai du tre\xc4\x8ddaliai yra sidabrin\xc4\x97s spalvos, apatinis tre\xc4\x8ddalis \xe2\x88\x92 tai \xc5\xa1e\xc5\xa1ios lygiagret\xc4\x97s banguotos juodos ir sidabrin\xc4\x97s juostos. Vidury \xe2\x88\x92 trys nusmailinti juodi kalnai, simbolizuojantys kalvot\xc4\x85 salos vietov\xc4\x99. Vir\xc5\xa1 lauko \xe2\x88\x92 kar\xc5\xabna. \xc5\xa0io herbo d\xc4\x97ka Gocas turi pravard\xc4\x99 \xe2\x88\x92 Trij\xc5\xb3 kalv\xc5\xb3 sala.\n_START_SECTION_\nSusisiekimas su Maltos sala\n_START_PARAGRAPH_\nDaugel\xc4\xaf met\xc5\xb3 buvo diskutuojama d\xc4\x97l tilto, jungian\xc4\x8dio salas, statymo. 8-ajame XX a. de\xc5\xa1imtmetyje jis netgi buvo prad\xc4\x97tas statyti, ta\xc4\x8diau darbai buvo at\xc5\xa1aukti d\xc4\x97l Goco salos gyventoj\xc5\xb3 protest\xc5\xb3._NEWLINE_Po sraigtasparni\xc5\xb3 oro uosto privatizavimo nebeveikia susisiekimas sraigtasparniais._NEWLINE_Ta\xc4\x8diau tarp Maltos ir Goco reguliariai kursuoja keltai. Pagal 2015\xc2\xa0m. duomenis, bilietas \xc4\xaf abi puses vienam asmeniui kainavo 4,65 euro. Goco salos gyventojams taikomos nuolaidos, tod\xc4\x97l kai kurie da\xc5\xbenai \xc4\xaf Goc\xc4\x85 keliaujantys Maltos salos gyventojai deklaruoja savo gyvenam\xc4\x85j\xc4\x85 viet\xc4\x85 Goco saloje."